Diari Oficial de la Generalitat Valenciana


Sumari del DOGV 3387, del 04-12-1998 (1998/10621)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regula un programa d'ocupació juvenil, en barris d'acció preferent, per a l'exercici 1999.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10796


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regula un programa d'ocupació juvenil, en barris d'acció preferent, per a l'exercici 1999. [1998/X10204]
  
La Conselleria d'Ocupació, Indústria i Comerç pretén portar a cap un programa d'ajudes encaminades al foment de l'ocupació, orientat preferentment a aquells col·lectius més desfavorits que a més a més, pel fet de residir en zones urbanes qualificades com a barris d'acció preferent, poden tendir a la marginació. En concret, la present ordre regula les ajudes que es poden concedir als ens locals i entitats sense fi de lucre que contracten joves desocupats menors de 25 anys que residisquen en estes àrees de les ciutats, atés que aquest col·lectiu és un dels que més problemes pot tindre per a accedir al món laboral.
  
En virtut d'això, i fent ús de les facultats que em confereixen l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és fomentar l'ocupació dels joves menors de 25 anys residents en barris declarats d'acció preferent a l'empara d'allò que s'ha disposat en el Decret 157/1988, d'11 d'octubre, del Consell de la Generalitat Valenciana, d'acord amb les consignacions que a l'efecte establisca la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes establides aniran destinades a la contractació de joves menors de 25 anys, en zones declarades per la Conselleria de Benestar Social com a barris d'acció preferent (BAP), de conformitat amb el decret i les normes que els regulen.
  
2. La modalitat de la contractació serà per obra o servei determinat segons allò que s'ha disposat en el Reial Decret 2.546/1994, amb una duració mínima de sis mesos.
  
3. Les ajudes que s'estableixen en la present ordre consisteixen en una subvenció, per cada contractació, de 850.000 pessetes si el període de contractació és de sis mesos, podent arribar a 1.700.000 pessetes, si el període de contractació és com a mínim d'un any. Per a contractacions compreses entre sis mesos i un any es prorratejarà esta última quantitat d'acord amb la duració del contracte.
  
4. Només podran acollir-se a estes ajudes les contractacions formalitzades a partir de l'1 de gener de 1999.
  
Article 3. Beneficiaris de les ajudes
  
1. Podran ser beneficiaris de les ajudes:
  
a) Els ajuntaments i diputacions en els termes dels quals estiguen els barris, àrees i zones urbanes desfavorides que hagen sigut declarades com a barris d'acció preferent (BAP) i que contracten desocupats menors de 25 anys residents en els dits barris.
  
b) Les entitats sense fi de lucre que actuen als barris, àrees i zones urbanes desfavorides que hagen sigut declarades com a barris d'acció preferent (BAP) i que contracten desocupats menors de 25 anys residents en ells i que hagen subscrit prèviament un instrument de col·laboració amb l'entitat local en l'àmbit de la qual s'haja de desenrotllar l'actuació, en el qual conste la viabilitat i conveniència del projecte, i en el qual s'especifiquen les condicions de desenrotllament d'este als efectes de coordinació, seguiment i tutela per part de l'entitat local.
  
2. Cada entitat destinatària d'estes ajudes haurà de generar com a mínim quatre llocs de treball, a més d'evidenciar una efectiva utilitat social i proporcionar oportunitats d'inserció laboral.
  
3. Els projectes d'actuació (obres i/o serveis) que porten a cap les entitats locals es realitzaran en règim de gestió directa
  
Article 4. Requisits dels treballadors
  
Per a l'obtenció de les ajudes els treballadors contractats hauran de reunir els següents requisits:
  
- Ser menors de 25 anys en el moment de la contractació.
  
- Tindre residència en un barri d'acció preferent.
  
- Estar inscrits com a desocupats en l'INEM o agència privada de col·locació degudament autoritzada amb àmbit d'actuació a la Comunitat Valenciana, o en la Fundació Servei Valencià d'Ocupació.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre s'adreçaran a la Direcció General d'Ocupació i Economia Social i es presentaran en l'imprés normalitzat, en les àrees territorials de Treball de les seues províncies respectives, sense perjudici d'allò que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. A esta sol·licitud que anirà subscrita per l'alcalde o president de la Diputació, o representant de l'entitat respectiva, s'adjuntarà necessàriament la següent documentació:
  
a) Memòria de l'obra o servei i, si és procedent, projecte quan per la seua quantia i volum així ho exigisquen les disposicions legals i reglamentàries vigents. En qualsevol cas les memòries o projectes hauran de contindre pressupost detallat per partides i, quan es referisca a obres, per unitats i preus unitaris, i també l'acreditació de l'oportunitat i la conveniència de les contractacions i l'interés social de l'obra o servei projectats.
  
b) Pla de localització de les obres, si és procedent.
  
c) Dades de domiciliació bancària segons model facilitat a l'efecte (fitxa de manteniment de tercers en exemplar original), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
d) En el cas de les entitats sense fi de lucre, a més a més, hauran de presentar l'instrument de col·laboració a què fa referència l'article 3.1 b) i també documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia, Hisenda i Administració Pública, la validesa de la qual haurà d'estendre's al moment d'acabament del termini de presentació d'instàncies.
  
3. El termini de presentació de sol·licituds serà de 30 dies naturals comptats des del següent a la data de publicació d'esta ordre en el Diari Oficial de la Generalitat Valenciana.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, i s'arxivarà l'expedient sense més tràmit.
  
Article 6. Criteris per a la concessió de les ajudes
  
Les ajudes s'atorgaran tenint en compte l'interés social de l'obra o servei que es realitzarà, les possibilitats d'inserció laboral que puga oferir, i prioritzant els casos en què l'ajuntament o diputació tinga prevista una aportació econòmica concreta amb eixa finalitat.
  
Article 7. Resolució de concessió de les ajudes
  
1. L'àrea territorial de Treball podrà demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada, i formularà la corresponent proposta de resolució.
  
2. La competència per a la concessió o denegació de les ajudes previstes en esta ordre, correspon al conseller d'Ocupació, Indústria i Comerç.
  
3. La resolució de concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà d'un mes comptat des de la publicació de l'ordre per la qual es facen públics les línies de crèdit i l'import global màxim destinat a la concessió de les ajudes previstes en la present disposició. Transcorregut el dit termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les ajudes
  
1. Correspondrà a la Direcció General d'Ocupació i Economia Social, a través de les àrees territorials de Treball portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General.
  
Article 10. Liquidació de les ajudes
  
1. Les subvencions concedides es pagaran d'una sola vegada, en presentar-se la documentació següent, en original o còpia compulsada i per duplicat. La presentació de les justificacions haurà de tindre lloc en el termini que s'especifique en la resolució i, en tot cas, com a data límit, el 31 d'octubre de 1999.
  
- Acta de selecció d'aspirants a la contractació. Tindran prioritat els joves amb major antiguitat en la desocupació registrada per l'INEM.
  
- DNI i document acreditatiu de la situació prèvia de desocupació dels treballadors contractats.
  
- Contractes visats per les oficines d'ocupació.
  
- Document d'alta en la Seguretat Social dels treballadors contractats.
  
- Acreditació de la residència de cada treballador, mitjançant certificat d'empadronament.
  
- Acreditació per part de la corporació de l'oportunitat i la conveniència de la contractació efectuada i de l'interés social de l'obra o servei projectats.
  
2. No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de 1999.
  
Article 11. Obligacions del beneficiari
  
En el cas que algun treballador causara baixa abans de l'expiració del termini de duració del contracte, haurà de substituir-se per un altre en les mateixes condicions, i pel temps que reste per a l'acabament del període esmentat. La dita circumstància haurà de ser comunicada a l'òrgan que va concedir la subvenció.
  
Article 12. Minoració i resolució de les ajudes concedides
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per mitjà d'ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar totes les instruccions i circulars que calga per a l'execució d'allò que s'ha disposat en esta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ